[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2009

COM(2009)690 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Εφαρμογή της οδηγίας 98/34/ΕΚ από το 2006 έως το 2008

SEC(2009)1704

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ – ΕΦΑΡΜΟΓΗ ΤΗΣ ΟΔΗΓΙΑΣ 98/34/ΕΚ ΑΠΟ ΤΟ 2006 ΕΩΣ ΤΟ 2008 1

Περίληψη 3

ΜΕΡΟΣ I: ΤΥΠΟΠΟΙΗΣΗ 3

1. Εισαγωγή 3

2. Διαδικασία πληροφόρησης 4

2.1 Εφαρμογή της διαδικασίας κατά την περίοδο 2006-2008 4

2.2 Συμπέρασμα 4

3. Εντολές 4

3.1 Εφαρμογή της διαδικασίας υποβολής εντολών κατά την περίοδο 2006-2008 4

3.2 Τάσεις που σημειώθηκαν στις εντολές 6

3.3 Συμπέρασμα 6

4. Επίσημες αντιρρήσεις 7

4.1 Εφαρμογή της διαδικασίας κατά την περίοδο 2006-2008 7

4.2 Συμπέρασμα 7

ΜΕΡΟΣ II: ΤΕΧΝΙΚΟΙ ΚΑΝΟΝΙΣΜΟΙ 8

1. Εξελίξεις 2006-2008 8

1.1 Η διαδικασία κοινοποίησης στη διευρυμένη εσωτερική αγορά 8

1.2 Χρήση της διαδικασίας στο πλαίσιο της «βελτίωσης των κανονιστικών ρυθμίσεων» 8

1.2.1 Βελτιώσεις στη διαχείριση της διαδικασίας της οδηγίας 98/34 9

2. Εφαρμογή της διαδικασίας της οδηγίας 98/34 9

2.1 Αποτελεσματικότητα: γενική επισκόπηση 9

2.2 Χρήση της επείγουσας διαδικασίας 11

2.3 Συνέχεια που δόθηκε στις αντιδράσεις της Επιτροπής 11

2.4 Διάλογος με τα κράτη μέλη 12

2.5 Παραβάσεις της οδηγίας 12

2.6 Συμπέρασμα 12

Περιληψη

Στην παρούσα έκθεση αναλύεται η εφαρμογή κατά την περίοδο 2006-2008 των διαδικασιών που θεσπίστηκαν με την οδηγία 98/34/EΚ[1] για την τυποποίηση και τους τεχνικούς κανονισμούς. Η έκθεση υπογραμμίζει τη σημαντική συμβολή τους στη βελτίωση των κανονιστικών ρυθμίσεων και την εύρυθμη λειτουργία της ενιαίας αγοράς.

Το σκέλος της τυποποίησης συνίσταται στη διαδικασία πληροφόρησης για τα πρότυπα, στην υποβολή αιτημάτων εκ μέρους της Επιτροπής στους ευρωπαϊκούς οργανισμούς τυποποίησης (ΕΟΤ[2]) για εργασίες τυποποίησης («εντολές») και στη διατύπωση επίσημων αντιρρήσεων κατά προτύπων. Οι δραστηριότητες αυτές αποδείχθηκαν πολύτιμες για τη λειτουργία της ενιαίας αγοράς. Η διαδικασία πληροφόρησης προσέδωσε διαφάνεια στα πρότυπα και ενθάρρυνε τους εθνικούς οργανισμούς τυποποίησης να συνεχίσουν να αναλαμβάνουν πρωτοβουλίες για την προώθηση της ευρωπαϊκής εναρμόνισης. Η διατύπωση επίσημων αντιρρήσεων επέτρεψε στα κράτη μέλη και στην Επιτροπή να διασφαλίσουν ότι τα πρότυπα έχουν ρυθμιστικό αποτέλεσμα όταν χρησιμοποιούνται για τους σκοπούς της νομοθεσίας της νέας προσέγγισης. Οι εντολές αποτέλεσαν το μέσο για τον καθορισμό της σχέσης μεταξύ των υπηρεσιών της Επιτροπής και των οργανισμών τυποποίησης διασυνδέοντας το επίπεδο πολιτικής με την τεχνική έκφρασή του.

Όσον αφορά τους τεχνικούς κανονισμούς, η κοινοποίηση στην Επιτροπή των εθνικών τεχνικών κανονισμών πριν από την έκδοσή τους αποδείχθηκε αποτελεσματικό μέσο για την αποφυγή επιβολής εμποδίων στις συναλλαγές και τη συνεργασία μεταξύ της Επιτροπής και των κρατών μελών και μεταξύ των ίδιων των κρατών μελών καθώς και για τη βελτίωση του κανονιστικού πλαισίου. Επίσης, στα τέλη του 2008, η διαδικασία αυτή αποδείχθηκε χρήσιμη ώστε να μην κάνουν την εμφάνισή τους στην εσωτερική αγορά μέτρα προστατευτισμού εντός της εσωτερικής αγοράς που θα προτείνονταν ενδεχομένως από τα κράτη μέλη στο πλαίσιο της οικονομικής και χρηματοπιστωτικής κρίσης.[3] Η διαδικασία κοινοποίησης αποδείχθηκε επίσης χρήσιμο μέσο για την καθοδήγηση της εθνικής ρυθμιστικής δραστηριότητας σε ορισμένους αναδυόμενους τομείς και για τη βελτίωση της ποιότητας των εθνικών τεχνικών κανονισμών - όσον αφορά την ύπαρξη μεγαλύτερης διαφάνειας, αναγνωσιμότητας και αποτελεσματικότητας – σε μη εναρμονισμένους ή μερικώς εναρμονισμένους τομείς. Η μεγαλύτερη σαφήνεια του νομοθετικού πλαισίου όλων ανεξαιρέτως των κρατών μελών διευκόλυνε τις επιχειρήσεις να περιορίσουν το κόστος της πρόσβασης στους κανονισμούς και να τους εφαρμόσουν σωστά.

ΜΕΡΟΣ I: ΤΥΠΟΠΟΙΗΣΗ

Εισαγωγή

Στο κεφάλαιο αυτό περιγράφεται το τμήμα της οδηγίας για την τυποποίηση, που αφορά τη διαδικασία πληροφόρησης για τα πρότυπα, την υποβολή αιτημάτων εκ μέρους της Επιτροπής στους ευρωπαϊκούς οργανισμούς τυποποίησης για θέματα τυποποίησης (εντολές[4]) και τη διατύπωση επίσημων αντιρρήσεων κατά προτύπων, στο πλαίσιο, κυρίως, των οδηγιών της νέας προσέγγισης. Στο ίδιο κεφάλαιο παρέχονται, επίσης, στατιστικές για την περίοδο 2006-2008 και πραγματοποιείται ανάλυση της εφαρμογής του εν λόγω τμήματος της οδηγίας.

Διαδικασια πληροφορησησ

Η διαδικασία στον τομέα των προτύπων έγκειται στην παρακολούθηση των νέων διαδικασιών τυποποίησης που εφαρμόζουν οι εθνικοί οργανισμοί τυποποίησης. Σχεδιάστηκαν συστήματα προκειμένου να μπορούν και άλλοι φορείς να διατυπώνουν παρατηρήσεις, να συμμετέχουν στις εργασίες ή να υποβάλλουν αιτήματα για την ανάληψη πρωτοβουλιών σε ευρωπαϊκό επίπεδο (βλέπε παράρτημα 1).

2.1 Εφαρμογή της διαδικασίας κατά την περίοδο 2006-2008

Κατά την περίοδο αυτή συνεχίστηκε η επιτυχής εφαρμογή της διαδικασίας. Από τις ετήσιες εκθέσεις των οργανισμών τυποποίησης CEN και CENELEC προκύπτει ότι ο ετήσιος μέσος όρος των κοινοποιούμενων εθνικών μέτρων παρέμεινε σταθερός. Στο παράρτημα 3 παρουσιάζονται στοιχεία από το 1991 που δείχνουν αύξηση των κοινοποιήσεων σε κάθε διεύρυνση.

Από την κλαδική ανάλυση (παράρτημα 4) προκύπτει ότι ο κλάδος των δομικών κατασκευών υπερτερεί στις εθνικές κοινοποιήσεις. Άλλοι σημαντικοί κλάδοι είναι οι κλάδοι των τροφίμων, της ποιότητας του νερού και της κατασκευής και συντήρησης οδών.

Οι πληροφορίες που δημοσιοποιούνται στο πλαίσιο της διαδικασίας αυτής εξακολουθούν να δημιουργούν την ανάγκη για διευκρινίσεις εκ μέρους των υπηρεσιών της Επιτροπής καθώς και για ερωτήματα που αφορούν το status quo (άρθρο 7), που προέρχονται είτε από τις κοινοποιήσεις είτε από άλλες πηγές.

2.2 Συμπέρασμα

Η διαδικασία ενημέρωσης εξακολουθεί να διαδραματίζει σημαντικό ρόλο παρακινώντας τους εθνικούς οργανισμούς τυποποίησης να προωθούν τις πρωτοβουλίες τους σε ευρωπαϊκό επίπεδο. Η διεύρυνση έχει ως αποτέλεσμα την αύξηση των κοινοποιήσεων από νέα κράτη μέλη, οι οποίες ωστόσο αναμένεται να σταθεροποιηθούν ή και να ακολουθήσουν πτωτική πορεία καθώς θα αυξάνεται ο βαθμός ολοκλήρωσης της ένταξης των εν λόγω κρατών μελών, ακολουθώντας έτσι την τάση που διαμόρφωσαν τα παλαιότερα κράτη μέλη.

Εντολεσ

Οι «εντολές» τυποποίησης αποτελούν παγιωμένο μέσο της Επιτροπής για την εκπόνηση τεχνικών προδιαγραφών που υποστηρίζουν την ευρωπαϊκή νομοθεσία και/ή την ευρωπαϊκή πολιτική. Περιλαμβάνουν δύο στάδια: την υποβολή αιτήματος στους ευρωπαϊκούς οργανισμούς τυποποίησης για εργασίες τυποποίησης και τη δημιουργία ενός πλαισίου αναφοράς για τις εν λόγω εργασίες (βλέπε παράρτημα 1). Είναι αναγκαίες εφόσον πρόκειται για πρότυπα που υποστηρίζουν νομοθετικές ρυθμίσεις, για παράδειγμα στο πλαίσιο των οδηγιών της νέας προσέγγισης.

3.1 Εφαρμογή της διαδικασίας υποβολής εντολών κατά την περίοδο 2006-2008

Συνολικά υποβλήθηκαν στους ευρωπαϊκούς οργανισμούς τυποποίησης 62 εντολές. Ο αριθμός των εντολών που αφορούσαν τις οδηγίες της νέας προσέγγισης μειώθηκε συγκριτικά με την προηγούμενη περίοδο (παράρτημα 5).

Η διαδικασία έκδοσης εντολής εφαρμόζεται ικανοποιητικά. Η ανεπίσημη διαδικασία διαβούλευσης που διεξάγεται ενώπιον της επιτροπής σκοπό έχει να υπάρξει συναίνεση για την εντολή πριν από την έναρξη της επίσημης διαδικασίας διαβούλευσης.

Οι ευρωπαϊκοί φορείς τυποποίησης – ANEC (Ευρωπαϊκή Ένωση για το Συντονισμό της Εκπροσώπησης των Καταναλωτών στην Τυποποίηση), ECOS (Ευρωπαϊκός Περιβαλλοντικός Οργανισμός Πολιτών για την Τυποποίηση), NORMAPME (Ευρωπαϊκό Γραφείο Τυποποίησης για τη Χειροτεχνία και τις ΜΜΕ) και ETUI (Ευρωπαϊκό Συνδικαλιστικό Ίδρυμα) είχαν ενσωματωθεί πλήρως στην ανεπίσημη διαδικασία διαβουλεύσεων πριν λήξει η περίοδος αναφοράς. Κατά τον τρόπο αυτό αυξήθηκε η διαφάνεια της εν λόγω διαδικασίας.

Η πρακτική της παρακολούθησης όλων των διαβουλεύσεων που πραγματοποιούνται με την επιτροπή για θέματα εντολών συνεχίστηκε καθόλη την υπό εξέταση περίοδο, μέσω της κατάρτισης επικαιροποιημένου καταλόγου.

3.2 Τάσεις που σημειώθηκαν στις εντολές

Το αντικείμενο των εντολών εξακολουθεί να διευρύνεται. Το ποσοστό των εντολών που αφορούσαν τις οδηγίες της νέας προσέγγισης είναι 38%, αριθμός που δεν απέχει πολύ από τον αντίστοιχο της προηγούμενης περιόδου αναφοράς. Ο αριθμός των εντολών σε άλλους τομείς πολιτικής εξακολουθεί να είναι σημαντικός (βλέπε παράρτημα 6), ιδίως στους τομείς της προστασίας καταναλωτών και του περιβάλλοντος, αλλά και στους τομείς των μεταφορών και της ενέργειας.

Εντολές σε στήριξη πρωτοπόρων αγορών

Από το 2007, έτος έναρξης της πρωτοβουλίας για τις πρωτοπόρες αγορές, εκδόθηκαν δύο εντολές. Οι εντολές αυτές αφορούν βιοπροϊόντα και αποδεικνύουν τη βαθιά πίστη της Επιτροπής στον δυνητικό ρόλο των προτύπων σε αυτόν τον σημαντικό τομέα πολιτικής.

Εντολές σε στήριξη νομοθετικών ρυθμίσεων

Εκδόθηκαν εντολές σε στήριξη ευρύτατου φάσματος νομοθετικών ρυθμίσεων, αποδεικνύοντας τη σημασία που αποδίδεται στο μοντέλο. Ακολουθούν ορισμένα παραδείγματα: νομοθετικές ρυθμίσεις για τα καλλυντικά προϊόντα, τα τρόφιμα, τις ζωοτροφές και τη γενική ασφάλεια προϊόντων καθώς και για το περιβάλλον. Ο αριθμός των εντολών που στηρίζουν νέους τομείς ευρωπαϊκής πολιτικής διπλασιάστηκε συγκριτικά με την προηγούμενη περίοδο αναφοράς. Μερικά παραδείγματα είναι οι εντολές που αφορούν την ασφάλεια της αλυσίδας εφοδιασμού, την προσβασιμότητα στο δομημένο περιβάλλον ή το αεροδιαστημικό πρόγραμμα.

Στα τέλη του 2008 εκδόθηκε η πρώτη εντολή σε στήριξη της οδηγίας περί οικολογικού σχεδιασμού. Το γεγονός αυτό επισημάνθηκε από την Επιτροπή στην ανακοίνωσή της σχετικά με την ενσωμάτωση περιβαλλοντικών ζητημάτων στην ευρωπαϊκή τυποποίηση (COM(2004) 130 τελικό), στο πλαίσιο της οποίας υπογραμμίστηκε ο ρόλος που μπορούν να παίξουν τα πρότυπα στην ανάπτυξη της πολιτικής της Επιτροπής από την άποψη της περιβαλλοντικής προστασίας και της βιώσιμης ανάπτυξης.

Ο αριθμός των εντολών σε στήριξη της νομοθεσίας σε τομείς εκτός εκείνων της νέας προσέγγισης (βλέπε παράρτημα 5) είναι μεγάλος (περίπου 35% συνολικά) και αποδεικνύει ότι ένα ευρύ φάσμα υπηρεσιών της Επιτροπής έχουν υιοθετήσει αυτό το μοντέλο.

Το 2006 εκδόθηκε μια εντολή για τη σχέση με τα κέντρα εξυπηρέτησης πελατών. Ο τομέας των υπηρεσιών αποτελεί ένα νέο, αναπτυσσόμενο πεδίο για την τυποποίηση. Η εν λόγω τάση στη χρήση των εντολών για τη στήριξη της νομοθεσίας σε τομείς εκτός της νέας προσέγγισης και σε νέους τομείς πολιτικής αντικατοπτρίζει το γεγονός ότι η ευρωπαϊκή τυποποίηση χρησιμοποιείται όλο και περισσότερο για τη στήριξη της βελτίωσης της ρυθμιστικής πολιτικής. Πράγματι, η εξέλιξη αυτή αναγνωρίστηκε και ενθαρρύνθηκε στην ανακοίνωση της Επιτροπής του 2004 σχετικά με το ρόλο της ευρωπαϊκής τυποποίησης στο πλαίσιο της ευρωπαϊκής πολιτικής και νομοθεσίας[5].

3.3 Συμπέρασμα

Η διαδικασία έκδοσης εντολών είναι παγιωμένη, πρέπει, όμως, να δίνεται προσοχή στην ορθή εφαρμογή της. Για το λόγο αυτό, έχει ιδιαίτερη σημασία και πρέπει να συνεχιστεί η ανεπίσημη διαβούλευση όλων των ενδιαφερομένων μερών πριν από την επίσημη διαβούλευση της επιτροπής.

Για να βελτιωθεί η διαφάνεια της λειτουργίας της επιτροπής, οι υπηρεσίες της Επιτροπής προσκαλούν από το 2006 και μετά τους ευρωπαϊκούς φορείς που ενδιαφέρονται για θέματα τυποποίησης ANEC, ECOS, ETUI-REHS και NORMAPME, στη διευρυμένη συνεδρίασή της.

Για λόγους διαφάνειας οι υπηρεσίες της Επιτροπής θα εξετάσουν το ενδεχόμενο να οργανώσουν μια γραπτή διαδικασία στο πνεύμα των διαδικτυακών φόρουμ. Στόχος είναι να διασφαλίζεται ότι όλα τα μέλη της επιτροπής μπορούν να διαβάζουν τις παρατηρήσεις των άλλων μελών. Κατά αυτόν τον τρόπο, αυτού του είδους η διαβούλευση καθίσταται παρόμοια με εκείνη διεξάγεται κατά τη συνεδρίαση της επιτροπής.

Η διαδικασία έκδοσης εντολών αποδείχθηκε καθοριστική για τη διεύρυνση του ρόλου της τυποποίησης σε νέους τομείς της νομοθεσίας και της πολιτικής της ΕΕ. Αυτό αποδεικνύεται και από το γεγονός ότι ορισμένες νέες νομοθετικές πράξεις της ΕΕ αναφέρονται στην οδηγία.

Επισημεσ αντιρρησεισ

Οι οδηγίες της νέας προσέγγισης περιέχουν διασφαλίσεις για τις περιπτώσεις εκείνες κατά τις οποίες ένα εναρμονισμένο πρότυπο δεν επιτρέπει στα προϊόντα να ανταποκρίνονται στις βασικές απαιτήσεις των σχετικών οδηγιών. Σε αυτές τις περιπτώσεις τα κράτη μέλη ή η Επιτροπή μπορούν να διατυπώνουν επίσημη αντίρρηση για το εν λόγω πρότυπο για το οποίο έχει ζητηθεί η γνώμη της επιτροπής (βλέπε παράρτημα 1).

4.1 Εφαρμογή της διαδικασίας κατά την περίοδο 2006-2008

Ο αριθμός των αντιρρήσεων που προέβαλε η Επιτροπή κατά την περίοδο αναφοράς ήταν μικρός (11). Σε δύο μόνο περιπτώσεις η απόφαση αφορούσε τη διατήρηση του τεκμηρίου συμμόρφωσης ενώ σε 9 περιπτώσεις αφορούσε την πλήρη ή μερική απόσυρσή του (βλέπε παράρτημα 7).

Ωστόσο, λαμβανομένης υπόψη της κοινοποίησης νέων αντιρρήσεων, ο αριθμός των επισήμων αντιρρήσεων παρουσιάζει αύξηση. Οι βασικοί τομείς αφορούν τις οδηγίες για τις μηχανές, τα παιχνίδια και τον εξοπλισμό υπό πίεση.

Σε ορισμένες περιπτώσεις στο πλαίσιο της επιτροπής συζητήθηκαν προβλήματα σχετικά με τη συμβατότητα προτύπων που οδήγησαν στην υποβολή αιτημάτων για την τροποποίηση των εναρμονισμένων προτύπων χωρίς να κριθεί απαραίτητη η υποβολή επίσημης αντίρρησης.

4.2 Συμπέρασμα

Παρόλο που η διαδικασία, από την υποβολή της αντίρρησης έως την έκδοση απόφασης, είναι αρκετά χρονοβόρα, εν γένει η διαδικασία εφαρμόστηκε ικανοποιητικά.

Κατ’αναλογία προς τις εντολές και για λόγους διαφάνειας, η Επιτροπή θα προβεί στη δημοσίευση των αποφάσεων για τις επίσημες αντιρρήσεις με συγκεντρωτικό τρόπο και θα υποβάλλει σε κάθε συνεδρίαση της επιτροπής επικαιροποιημένο πίνακα των ενεργειών που αφορούν τη διατύπωση επίσημων αντιρρήσεων.

ΜΕΡΟΣ II: ΤΕΧΝΙΚΟΙ ΚΑΝΟΝΙΣΜΟΙ

Εξελιξεισ 2006-2008

Η διαδικασία κοινοποίησης (στο εξής «η διαδικασία») παρέχει τη δυνατότητα στην Επιτροπή και στα κράτη μέλη να εξετάζουν εκ των προτέρων τους τεχνικούς κανονισμούς που σκοπεύουν να εισαγάγουν τα κράτη μέλη για τα προϊόντα (της βιομηχανίας, της γεωργίας και της αλιείας) και για τις υπηρεσίες της κοινωνίας της πληροφορίας (βλέπε παράρτημα 8). Εφαρμόζεται, σε απλουστευμένη μορφή, στα κράτη της ΕΖΕΣ που υπέγραψαν τη συμφωνία για τον Ευρωπαϊκό Οικονομικό Χώρο και στην Ελβετία και στην Τουρκία (βλέπε παράρτημα 11).

Τα κυριότερα οφέλη της διαδικασίας

- Παρέχει τη δυνατότητα να ανιχνεύονται οι καινούργιοι φραγμοί της εσωτερικής αγοράς πριν ακόμη παραγάγουν αρνητικά αποτελέσματα, με αποτέλεσμα να αποφεύγεται η κίνηση χρονοβόρων και δαπανηρών διαδικασιών παράβασης.

- Καθιστά δυνατό τον εντοπισμό μέτρων προστατευτισμού που ενδεχομένως σχεδιάζουν κάποια κράτη μέλη όταν συντρέχουν εξαιρετικές συνθήκες, όπως π.χ. μια οικονομική και χρηματοπιστωτική κρίση.

- Παρέχει τη δυνατότητα στα κράτη μέλη να διαπιστώνουν το βαθμό συμβατότητας των κοινοποιημένων σχεδίων τους με την κοινοτική νομοθεσία, συμπεριλαμβανομένων των οδηγιών.

- Με την πάροδο του χρόνου, η ενεργός συμμετοχή των κρατών μελών στην αξιολόγηση των κοινοποιημένων σχεδίων έχει συμβάλει στην καθιέρωση ενός ουσιαστικού διαλόγου μεταξύ αυτών και της Επιτροπής.

- Παρέχει στους οικονομικούς παράγοντες ένα μέσο για να ακουστούν οι απόψεις τους και για να προσαρμόσουν εγκαίρως τις δραστηριότητές τους σύμφωνα με τους μελλοντικούς τεχνικούς κανονισμούς. Αυτό το δικαίωμα ελέγχου χρησιμοποιείται ευρέως από τους οικονομικούς φορείς, βοηθώντας την Επιτροπή και τις εθνικές αρχές να εντοπίζουν τυχόν εμπόδια στις συναλλαγές.

1.1 Η διαδικασία κοινοποίησης στη διευρυμένη εσωτερική αγορά

Η διαδικασία βοήθησε σε μεγάλο βαθμό στην εύρυθμη λειτουργία της εσωτερικής αγοράς κατά τη διεύρυνση της ΕΕ με την ενσωμάτωση 10 «νέων» κρατών μελών το 2004. Τα θετικά αποτελέσματα της διαδικασίας, που διαπιστώθηκαν για πρώτη φορά το 2005, επιβεβαιώθηκαν έκτοτε από την υποβολή 122 κοινοποιήσεων το 2006, 131 κοινοποιήσεων το 2007 και 109 κοινοποιήσεων το 2008 από τα εν λόγω 10 μέλη.

Επιπροσθέτως, η διαδικασία επεκτάθηκε στη Βουλγαρία και τη Ρουμανία (ΕΕ-27). Τα 2 νέα κράτη μέλη εξασφάλισαν τη διοικητική ικανότητα, την τεχνική δομή και την απαιτούμενη γνώση για την εφαρμογή της οδηγίας: 33 σχέδια κοινοποιήθηκαν μεταξύ της 1ης Ιανουαρίου 2007 και της 31ης Δεκεμβρίου 2008.

Για μια ακόμη φορά αποδείχθηκε ότι η οδηγία αποτελεί αποτελεσματικό μέσο για τη διασφάλιση της εύρυθμης λειτουργίας της εσωτερικής αγοράς τόσο για τα προϊόντα όσο και για τις υπηρεσίες της κοινωνίας της πληροφορίας.

1.2 Χρήση της διαδικασίας στο πλαίσιο της «βελτίωσης των κανονιστικών ρυθμίσεων»

Σύμφωνα με το σχέδιο δράσης της Επιτροπής για την απλούστευση και βελτίωση του κανονιστικού περιβάλλοντος, κατά την περίοδο αναφοράς αναλήφθηκαν διάφορες πρωτοβουλίες στο πλαίσιο της διαδικασίας κοινοποίησης. Τα κράτη μέλη κλήθηκαν να υποβάλουν μελέτες αντικτύπου μαζί με τα κοινοποιημένα σχέδια. Οι εν λόγω μελέτες αντικτύπου ενθαρρύνουν τα κράτη μέλη να προβληματιστούν εκ των προτέρων σχετικά με το καταλληλότερο μέσο που πρέπει να χρησιμοποιηθεί και επιτρέπουν στην Επιτροπή να ελέγξει την αναγκαιότητα των προτεινόμενων μέτρων, με γνώμονα τη δημιουργία τυχόν εμποδίων στη λειτουργία της εσωτερικής αγοράς.

Η Επιτροπή ενέτεινε επίσης τις προσπάθειές της σύμφωνα με τις αρχές της βελτίωσης των κανονιστικών ρυθμίσεων για να εξασφαλίσει σαφήνεια και συνοχή στα κοινοποιημένα σχέδια και για να εντοπίσει τυχόν υπερβολικά περίπλοκες ή δαπανηρές διαδικασίες που πρέπει να απλουστευθούν ώστε να βοηθηθούν οι οικονομικοί φορείς και ταυτόχρονα να εξασφαλιστεί υψηλό επίπεδο προστασίας για τη δημόσια υγεία, τους καταναλωτές και το περιβάλλον.

Οι εθνικές αρχές ενθαρρύνθηκαν να εξετάσουν τις ακόλουθες πτυχές ειδικότερα:

- τον τρόπο διατύπωσης των σχεδίων τη σαφήνεια, τη διαφάνεια και την ασφάλεια του δικαίου κατά την εφαρμογή των κειμένων·

- τη δυνατότητα πρόσβασης σε όλους τους κανονισμούς ενός ορισμένου τομέα μέσω της δημοσίευσης των ενοποιημένων εκδόσεων των κειμένων τόσο σε έντυπη μορφή όσο και επιγραμμικά·

- τον εντοπισμό διαδικασιών που επιβάλλουν άσκοπα περίπλοκες και δαπανηρές διοικητικές εργασίες σε οικονομικούς φορείς, ιδίως κατά τη διάθεση ενός προϊόντος στην αγορά.

- 1.2.1 Βελτιώσεις στη διαχείριση της διαδικασίας της οδηγίας 98/34

Η Επιτροπή διεξήγαγε διάφορες εκστρατείες για την αύξηση της διαφάνειας και του διαλόγου με τις εθνικές αρχές. Η λειτουργία της βάσης δεδομένων TRIS («Διαδικασία πληροφόρησης στον τομέα των τεχνικών προτύπων») βελτιώνεται διαρκώς και μια νέα έκδοση αναμένεται να τεθεί σε λειτουργία το 2010 το αργότερο, χάρη στην οποία θα μειωθεί ο χρόνος διεκπεραίωσης των κοινοποιήσεων και θα καταστεί δυνατή η επικοινωνία μεταξύ της TRIS και των εθνικών βάσεων δεδομένων. Το 2007 η Επιτροπή επαναδιατύπωσε το σημείο 7 του μηνύματος κοινοποίησης ώστε να διευκρινίζεται εάν, στο πλαίσιο της «υπηρεσίας ενιαίας εξυπηρέτησης», μια κοινοποίηση που γίνεται στο πλαίσιο της οδηγίας μπορεί να θεωρείται έγκυρη στο πλαίσιο κάποιας άλλης κοινοτικής νομοθετικής πράξης.

Η Επιτροπή εξασφαλίζει πρόσβαση του κοινού στα κοινοποιημένα σχέδια, στις 23 επίσημες γλώσσες της ΕΕ, και στις ουσιαστικές πληροφορίες σχετικά με τη διεξαγωγή της διαδικασίας μέσα από το δικτυακό τόπο http://ec.europa.eu/enterprise/tris. Παρατηρήθηκε σταθερή αύξηση του αριθμού των επιγραμμικών επισκέψεων: από το 2006 έως το 2008 ο αριθμός των αναζητήσεων αυξήθηκε κατά 7,5% προσεγγίζοντας έτσι τις 140.000 αναζητήσεις το 2008 (βλ. παράρτημα 12).

Εφαρμογή της διαδικασίασ της οδηγίασ 98/34

2.1 Αποτελεσματικότητα: γενική επισκόπηση

► Αριθμός κοινοποιήσεων και σχετικοί τομείς

Από το 2006 ως το 2008 ο συνολικός αριθμός των κοινοποιημένων σχεδίων (1.979) αυξήθηκε (1.782 για το διάστημα 2003-2005). Η διεύρυνση (ΕΕ-27) συνέβαλε σε αυτή την αύξηση. Διαπιστώθηκαν ορισμένες αδυναμίες κατά την εκπλήρωση της δέσμευσης μερικών κρατών μελών για κοινοποίηση των σχεδίων τεχνικών κανόνων (βλ. παράρτημα 10.2).

Οι δομικές κατασκευές ήταν ο τομέας στον οποίο παρατηρήθηκε ο μεγαλύτερος αριθμός κοινοποιήσεων. Πολλές από αυτές αφορούσαν μέτρα που έλαβαν κράτη μέλη για τη βελτίωση της ενεργειακής αποδοτικότητας των κτιρίων. Ακολούθησαν τα γεωργικά προϊόντα και τα τρόφιμα . Σε αυτόν τον τομέα τα μέτρα αφορούσαν την υγιεινή των τροφίμων, τη συνύπαρξη γενετικά τροποποιημένων οργανισμών με παραδοσιακές καλλιέργειες, τη σύνθεση και την επισήμανση τροφίμων. Σημαντική αύξηση παρουσίασαν οι κοινοποιήσεις στους τομείς των τηλεπικοινωνιών και των μεταφορών . Αρκετές κοινοποιήσεις υποβλήθηκαν σε σχέση με τον τομέα των τυχερών παιχνιδιών (επιγραμμικά τυχερά παιχνίδια), τον τομέα των χημικών (επικίνδυνες ουσίες και φυτοφαρμακευτικά προϊόντα) το περιβάλλον (μείωση της χρήσης πλαστικών σακουλών, απόβλητα και ποιότητα των βιοκαυσίμων) (βλ. παραρτήματα 10.1 έως 10.3).

► Θέματα που εξετάστηκαν

Στους μη εναρμονισμένους τομείς που υπόκεινται στην τήρηση των άρθρων 28 έως 30 (ελεύθερη κυκλοφορία των εμπορευμάτων) και 43 και 49 (δικαίωμα ελεύθερης εγκατάστασης και ελευθερία παροχής υπηρεσιών) της συνθήκης ΕΚ, οι αντιδράσεις της Επιτροπής αποσκοπούσαν να προειδοποιήσουν τα κράτη μέλη σχετικά με την πιθανότητα να δημιουργηθούν εμπόδια στο εμπόριο από κάποιο περιττό μέτρο, δυσανάλογο προς τον επιδιωκόμενο στόχο. Η Επιτροπή κάλεσε εκ νέου τα κράτη μέλη να εισαγάγουν μια ρήτρα αμοιβαίας αναγνώρισης σε κάθε σχέδιο τεχνικού κανονισμού.

Στους εναρμονισμένους τομείς , οι αντιδράσεις αποσκοπούσαν να εξασφαλίσουν ότι τα εθνικά μέτρα ήταν αναγκαία, δικαιολογημένα και συμβιβάζονταν με το δευτερογενές κοινοτικό δίκαιο.

- Οι κοινοποιήσεις στον τομέα των δομικών κατασκευών αναλύθηκαν κυρίως υπό το πρίσμα της οδηγίας 89/106/ΕΟΚ για τα προϊόντα του τομέα των δομικών κατασκευών και των εναρμονισμένων προτύπων που εγκρίθηκαν στο πλαίσιο αυτής της οδηγίας καθώς και της οδηγίας 2002/91/ΕΚ για την ενεργειακή απόδοση των κτιρίων.

- Αρκετά κράτη μέλη κοινοποίησαν σχέδια σχετικά με τη συνύπαρξη γενετικά τροποποιημένων καλλιεργειών με παραδοσιακές ή οργανικές καλλιέργειες και με τον έλεγχο της συμπτωματικής μόλυνσης από ΓΤΟ. Αναλυόμενα υπό το πρίσμα της οδηγίας 2001/18/ΕΚ (σκόπιμη ελευθέρωση γενετικώς τροποποιημένων οργανισμών), του κανονισμού (ΕΚ) αριθ. 1829/2003 για τα γενετικώς τροποποιημένα τρόφιμα και ζωοτροφές και του κανονισμού (ΕΚ) 1830/2003 σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ, τα κείμενα αυτά παρέχουν παραδείγματα κανονιστικών λύσεων για τα άλλα κράτη μέλη.

- Την 1η Ιανουαρίου 2006 τέθηκαν σε ισχύ οι κανονισμοί αριθ. 852/2004 ( υγιεινή των τροφίμων), 853/2004 (ειδικοί κανόνες υγιεινής για τα τρόφιμα ζωικής προέλευσης) και 854/2004 (επίσημοι έλεγχοι στα προϊόντα ζωικής προέλευσης που προορίζονται για κατανάλωση από τον άνθρωπο). Οι κανονισμοί αυτοί εξουσιοδοτούν τα κράτη μέλη να λάβουν συγκεκριμένα μέτρα σε εθνικό επίπεδο, τα οποία κοινοποιήθηκαν στο πλαίσιο της διαδικασίας της οδηγίας 98/34 και επί των οποίων διατυπώθηκαν εμπεριστατωμένες γνώμες ή/και παρατηρήσεις.

- Αρκετά κράτη μέλη κοινοποίησαν σχέδια σχετικά με τους ισχυρισμούς υγείας που διατυπώνονται στα τρόφιμα και την επισήμανση των τροφίμων, καθώς και σχετικά με τα πρόσθετα, τα χρώματα και τα συντηρητικά που αυτά περιέχουν.

- Εξίσου υψηλός ήταν και ο αριθμός των κοινοποιήσεων σχετικά με τις ραδιοεπαφές , έναν τομέα στον οποίο η ταχεία τεχνολογική εξέλιξη είχε ως αποτέλεσμα τη θέσπιση ολοένα πιο περίπλοκων εθνικών κανονισμών που είναι πιθανό να δημιουργήσουν εμπόδια μέσα στην εσωτερική αγορά.

- Μια ανάλυση της έντονης κανονιστικής δραστηριότητας σε εθνικό επίπεδο στον τομέα των τυχερών παιχνιδιών φώτισε ορισμένες πτυχές της ελεύθερης κυκλοφορίας μέσα στην εσωτερική αγορά και της εθνικής πολιτικής δημόσιας τάξης.

- Η διαδικασία κατέστησε επίσης δυνατή την εναρμόνιση στους τομείς στους οποίους προβλεπόταν εναρμόνιση σε κοινοτικό επίπεδο και δεν επέτρεψε στα κράτη μέλη να λάβουν αποκλίνοντα εθνικά μέτρα.

► Αντιδράσεις

Η Επιτροπή εξέδωσε 179 εμπεριστατωμένες γνώμες, που αντιπροσωπεύουν ποσοστό 9,04% επί του συνολικού αριθμού σχεδίων που κοινοποιήθηκαν κατά την περίοδο αναφοράς (1.979). Από τα στοιχεία αυτά προκύπτει πτώση συγκριτικά με την προηγούμενη περίοδο αναφοράς, γεγονός που αποτελεί ένδειξη ότι τα κράτη μέλη νομοθετούν ολοένα περισσότερο με γνώμονα την ΕΕ και λαμβάνοντας υπόψη τις απαιτήσεις της εύρυθμα λειτουργούσας εσωτερικής αγοράς. Από την πλευρά τους, τα κράτη μέλη εξέδωσαν 142 εμπεριστατωμένες γνώμες. Από τις 894 παρατηρήσεις που διατυπώθηκαν κατά την περίοδο αναφοράς, οι 418 υποβλήθηκαν από την Επιτροπή και οι 476 από τα κράτη μέλη (βλ. παραρτήματα 10.4 και 10.6).

Σε 22 περιπτώσεις η Επιτροπή κάλεσε τα οικεία κράτη μέλη να αναβάλουν την έκδοση των κοινοποιημένων κανονισμών για ένα έτος από την ημερομηνία παραλαβής τους ώστε να μη διακυβευθεί το έργο της κοινοτικής εναρμόνισης που βρισκόταν σε εξέλιξη στο συγκεκριμένο τομέα (βλέπε παράρτημα 10.5).

Επίσης, η Επιτροπή επέστησε την προσοχή των κρατών μελών στην ανάγκη να διασφαλίζεται η συμβατότητα με τους κανόνες της συμφωνίας σχετικά με τα τεχνικά εμπόδια στις συναλλαγές όταν τα σχετικά μέτρα κοινοποιούνται επίσης στον Παγκόσμιο Οργανισμό Εμπορίου.

2.2 Χρήση της επείγουσας διαδικασίας

Σε σύνολο 1.979 κοινοποιήσεων, τα κράτη μέλη υπέβαλαν 49 αιτήσεις εφαρμογής της επείγουσας διαδικασίας για κοινοποιημένα σχέδια. Η Επιτροπή επιβεβαίωσε τη στενή ερμηνεία της όσον αφορά τις εξαιρετικές συνθήκες που απαιτούνται, συγκεκριμένα σοβαρή και απρόβλεπτη κατάσταση που αφορά ειδικότερα την προστασία της υγείας και της ασφάλειας. Για το λόγο αυτό, η εφαρμογή της επείγουσας διαδικασίας απορρίφθηκε στις περιπτώσεις που η αιτιολόγηση βασιζόταν απλώς σε οικονομικούς λόγους ή εκπήγαζε από την ανάγκη κάλυψης καθυστερήσεων σε εθνικό διοικητικό επίπεδο. Η επείγουσα διαδικασία θεωρήθηκε αιτιολογημένη σε 14 περιπτώσεις (βλέπε παράρτημα 10.7).

2.3 Συνέχεια που δόθηκε στις αντιδράσεις της Επιτροπής

Την περίοδο 2006-2008, η αναλογία του αριθμού των απαντήσεων που έδωσαν τα κράτη μέλη προς τον αριθμό των εμπεριστατωμένων γνωμών που εξέδωσε η Επιτροπή ήταν ικανοποιητική (κατά μέσο όρο 83,7% σε όλη την περίοδο). Το ποσοστό αυτό είναι ο βασικός δείκτης που χρησιμοποιείται για την αξιολόγηση της δέσμευσης των κρατών μελών να τηρούν τις υποχρεώσεις τους βάσει της διαδικασίας. Η Επιτροπή διαπίστωσε ότι οι απαντήσεις ήταν βασικά ικανοποιητικές (κατά μέσο όρο 64,3% σε όλη την περίοδο). Ο διαρκής διάλογος μεταξύ της Επιτροπής και των ενδιαφερόμενων κρατών μελών συνέβαλε σε αυτό, αφού έδωσε τη δυνατότητα να λυθούν πολλές υποθέσεις μέσα σε ένα έτος από την κοινοποίηση (βλέπε παράρτημα 10,8).

2.4 Διάλογος με τα κράτη μέλη

Οι τακτικές συνεδριάσεις της επιτροπής τεχνικών προτύπων έδωσαν την ευκαιρία να ανταλλαγούν απόψεις σχετικά με σημεία γενικού ενδιαφέροντος κι επίσης σχετικά με ειδικές πτυχές της διαδικασίας.

Οι συζητήσεις αφορούσαν ιδίως τη διεύρυνση με την ενσωμάτωση της Βουλγαρίας και της Ρουμανίας, την πρόσβαση του κοινού στα έγγραφα που αφορούσαν τη διαδικασία της οδηγίας 98/34 δυνάμει του κανονισμού (ΕΚ) αριθ. 1049/2001[6]την αλληλεπικάλυψη μεταξύ της διαδικασίας και άλλων κοινοτικών διαδικασιών κοινοποίησης («υπηρεσία ενιαίας εξυπηρέτησης»), τις εξελίξεις στο θέμα της διαχείρισης της βάσης δεδομένων TRIS και την υποχρέωση των κρατών μελών να απαντούν στις εμπεριστατωμένες γνώμες και να γνωστοποιούν το οριστικό κείμενο των κανόνων.

Επίσης, στα κράτη μέλη διεξήχθησαν σεμινάρια, παρέχοντας έτσι τη δυνατότητα άμεσου διαλόγου μεταξύ της Επιτροπής και των εθνικών αρχών που συμμετείχαν στη διαδικασία και συμβάλλοντας στην εξοικείωση των τελευταίων με τις διάφορες πτυχές της διαδικασίας, που συχνά έχουν ιδιαίτερα τεχνικό χαρακτήρα. Επιπλέον, τον Νοέμβριο του 2008 διεξήχθη σεμινάριο με την ευκαιρία της 25ης επετείου της οδηγίας. Η εκδήλωση αυτή έδωσε την ευκαιρία να παρουσιαστεί ο τρόπος λειτουργίας του μηχανισμού της οδηγίας 98/34 και να συζητηθούν θέματα σχετικά με τις μελλοντικές προοπτικές, όπως π.χ. η αναζήτηση τρόπων για την καλύτερη χρήση του μηχανισμού σε όφελος της ανταγωνιστικότητας των επιχειρήσεων, σε συγκεκριμένες ΜΜΕ. Αποτέλεσε επίσης ευκαιρία να καταγραφούν οι προσδοκίες των οικονομικών φορέων και ιδιαίτερα η επιθυμία τους να εξασφαλίσουν πρόσβαση στα έγγραφα που ανταλλάσσονται στο πλαίσιο της διαδικασίας. Την ίδια ημέρα ένα νέο έντυπο με τίτλο «Preventing obstacles to trade in the internal market – Directive 98/34» (Αποτροπή της δημιουργίας εμποδίων στις συναλλαγές στην εσωτερική αγορά – οδηγία 98/34) δημοσιεύτηκε σε όλες τις επίσημες γλώσσες της ΕΕ και διανεμήθηκε ευρέως στα κράτη μέλη (ISBN 978-92-79-09847-5).

2.5 Παραβάσεις της οδηγίας

Ο αριθμός των διαδικασιών παράβασης (άρθρο 226 της συνθήκης ΕΚ) που κινήθηκαν κατά κρατών μελών και αφορούσαν παραβάσεις των υποχρεώσεών τους βάσει της οδηγίας παρέμεινε χαμηλός κατά την περίοδο υπό εξέταση: δεκατέσσερις το 2006, εννέα το 2007 και πέντε το 2008.

2.6 Συμπέρασμα

Από το 2006 ως το 2008 η χρησιμότητα της διαδικασίας επιβεβαιώθηκε πλήρως όσον αφορά την αποτελεσματικότητα, τη διαφάνεια και τη διοικητική συνεργασία. Το γεγονός ότι σε σχέση με τον αριθμό σχεδίων τεχνικών κανονισμών που κοινοποιούνται ο αριθμός των διαδικασιών παράβασης παραμένει ιδιαίτερα χαμηλός δείχνει ότι η ορθή εφαρμογή της κοινοτικής νομοθεσίας μπορεί να διασφαλιστεί μέσω μιας προληπτικής προσέγγισης και της στενής συνεργασίας μεταξύ της Επιτροπής και των κρατών μελών καθώς και μεταξύ των ίδιων των κρατών μελών.

Η συγκεκριμένη προσέγγιση δικτύου και ο υψηλός βαθμός συνεργασίας μεταξύ της Επιτροπής και των κρατών μελών συνέβαλαν επίσης ώστε η εθνική κανονιστική δραστηριότητα να διεξαχθεί χωρίς να δημιουργήσει τεχνικά εμπόδια στις συναλλαγές και η κοινοτική εναρμόνιση να γίνει μόνο στους τομείς που χρειαζόταν πραγματικά, τηρουμένης αυστηρά της αρχής της αναλογικότητας. Ταυτόχρονα, σε ορισμένους τομείς στους οποίους ίσχυαν ήδη μέτρα εναρμόνισης, η διαδικασία επέτρεψε τον εντοπισμό της ανάγκης συμπλήρωσης ή ενίσχυσης αυτών των μέτρων.

Κατά την εφαρμογή της οδηγίας 98/34 η Επιτροπή θα εξακολουθήσει να επαγρυπνεί σε σχέση με τις αρχές της βελτίωσης της νομοθεσίας και την ανάγκη διατήρησης ενός ευνοϊκού περιβάλλοντος για την ανταγωνιστικότητα της ευρωπαϊκής οικονομίας. Ως εκ τούτου, τα κοινοποιημένα σχέδια εξακολουθούν να διατίθενται ηλεκτρονικά, δωρεάν και σε όλες τις επίσημες γλώσσες της ΕΕ. Επίσης θα εξακολουθήσουν να καταβάλλονται προσπάθειες για να παρασχεθεί στους οικονομικούς φορείς ένα νομικό πλαίσιο όσο το δυνατόν σαφέστερο και απαλλαγμένο από κανονιστικές υπερβολές, καθώς και να διατυπώνονται παρατηρήσεις με στόχο τη βελτίωση της ανταγωνιστικότητας των ευρωπαϊκών επιχειρήσεων εντός και εκτός ΕΕ, λαμβάνοντας υπόψη τους συνδετικούς κρίκους της διαδικασίας αυτής και της διαδικασίας που θεσπίστηκε μέσω της συμφωνίας σχετικά με τα τεχνικά εμπόδια στις συναλλαγές στο πλαίσιο του Παγκόσμιου Οργανισμού Εμπορίου (ΠΟΕ).

[1] Οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (ΕΕ L 204 της 21.07.1998), όπως τροποποιήθηκε με την οδηγία 98/48/ 1998 ΕΚ ( ΕΕ L 217 της 05.08.).

[2] CEN (Ευρωπαϊκή Επιτροπή Τυποποίησης), CENELEC (Ευρωπαϊκή Επιτροπή Ηλεκτροτεχνικής Τυποποίησης) και ETSI (Ευρωπαϊκό Ινστιτούτο Τηλεπικοινωνιακών Προτύπων).

[3] Ανακοίνωση της Επιτροπής προς το Ευρωπαϊκό Συμβούλιο – Ένα ευρωπαϊκό σχέδιο για την ανάκαμψη της οικονομίας 26 Νοεμβρίου 2008, COM(2008) 800 τελικό.

[4] Οι εντολές αντιπροσωπεύουν αιτήματα προς τους ΕΟΤ που μπορούν να γίνουν δεκτά υπό ορισμένες προϋποθέσεις.

[5] COM(2004) 674 τελικό της 18.10.2004.

[6] Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145/43 της 31.05.2001).